Anrich laat die kwik wéér stygAnrich Nortjé het oudergewoonte die spoedkrane oopgedraai. Foto: Twitter via Pretoria Capitals. Anrich Nortjé was nie net Suid-Afrika se beste bouler op die rampspoedige toer na Australië nie, hy was ook die enigste Protea-speler wat die Aussies onder druk kon plaas. Gisteraand in Gqeberha het hy weer eens sy voet vierkant op die versnelpedaal gehou in die SA20-wedstryd tussen die Pretoria Capitals en die Eastern Cape Sunrisers. Die snelbouler – hierdie keer getooi in die blou van die Pretorianers – het gereeld vinniger as 150 km/h geboul en hy het die belangrike paaltjies van Jordan Cox en Tristan Stubbs geneem. Uiteindelik was die Capitals se snelboulaanval die verskil tussen wen en verloor en Wayne Parnell en Eathan Bosch het saam met Nortjé sake vir die tuisspan bemoeilik. Slegs JJ Smuts kon enige weerstand bied, terwyl Tom Abell later met ŉ paar groot houe vorendag gekom het. Aiden Markram is egter vinnig uitgeknikker en Stubbs – die man wat vir meer as R9 miljoen opgeraap is – het goed gelyk voordat Nortjé net te vinnig vir hom was. We too had to watch the slo-mo to see the ball ????#RoarSaamMore #SECvPC #SA20pic.twitter.com/dCIHjeDxDo — Pretoria Capitals (@PretoriaCapsSA) January 12, 2023 Vroeër het Phil Salt 77 blitsige lopies vir die Capitals geslaan en die Engelsman is as die speler van die wedstryd aangewys. Pretoria Capitals 193/6 in 20 boulbeurte: Phil Salt 77, James Neesham 37 en Aiden Markram 2/17. Eastern Cape Sunrisers 170/5 in 20 boulbeurte: JJ Smuts 66, Tom Abell 40* en Anrich Nortjé 2/18.